Павел Цибере

**Павел Цибере**,  *Pavel Cibere*, *5. май 1910, Залуж, жупа Берег, Австро-Мадярщина – †28. юл 1979, Мукачово, УССР — правник, вызнамный подкарпатскый русинскый политик и дипломат, учитель.

## Родина и штудии
Походив з многодѣтной селянской родины. В Залужу закончив народну школу, пак в Мукачовѣ реалну гимназию (1922–1930), правничу факулту Карловой универзиты (1930–1935) в Празѣ, де зыскав ступѣнь *доктор права* (1936).

Уже под час штудий в Празѣ вступив до социал-демокрации и быв активный во многых организациях карпаторускых штудентох, участником пацифистичных и антифашистичных конгресох в   Празѣ, Парижу, Вѣдню и Београдѣ.

## Сполоченскый активиста, политик, дипломат
По закончѣню штудий працовав яко правник в Земском (крайовом) урядѣ Подкарпатской Руси в Ужгородѣ. Быв русофилскы ориентованый и надзвычайно социално активный: редаговав журнал *Право* (1937), организовав  *Общество карпаторусских юристов*, инициовав створѣня просвѣтной организации  *Русский народный университет*, котра окрем ужгородской централы мала филиалкы в Хустѣ и Пряшовѣ.
 
В часѣ политичной кризы в Чехословакии в роках 1938 – 1939 Цибере выступив на политичном полю яко противник промадярской политикы Андрея Бродия и Стефана Фенцика, но и противник проукраинской влады Августина Волошина. Як алтернативу, коли Перва вѣденьска арбитража одрѣзала од Подкарпатской Руси Ужгород, Мукачово и Берегово, Цибере в Хустѣ основав Централну Руську Народну Раду (новембер 1938), котра до роспаду Чехословакии сполупрацовала з чехословацков владов, и быв генералным секретарьом той рады. В централной владѣ и парламентѣ в Празѣ вывинув активну чинность, жебы не допустити принятя новелы закона, внесеного автономным урядом Волошина о переименованю Подкарпатской Руси на Карпатску Украину. Змаганя тоты были успѣшны и новела закона не была прията чехословацкым парламентом.

При повном росчленованю Чехословакии (марец 1939) перед наступаючым мадярскым войском утѣкать через Югославию до Франции, де доставать функцию прес-секретаря чехословацкой амбасады в Парижу и публикуе остры критичны материалы о мадярской политицѣ на  Подкарпатской Руси, 

По окупации Франции  Нѣмцями (юл 1940) Павел Цибере одышов до Лондона, де го президент Чехословакии в екзилу Едвард Бенеш 12. октобра 1940 повѣрив функциов члена Державной рады (тогдышня екзилова влада), одповѣдного за вопросы, дотычны Подкарпатской Руси. В Лондонѣ редаговав новинкы  *Единство* и *Карпаторусские новости*, створив *Канцеларню в дѣлах [[Подкарпатска Русь|Подкарпатской Руси]]*, котра утримовала контакты зоз подкарпатцями, што служили в розличных чехословацкых военскых формованях в заграничу, зберала информацию о положѣню подкарпатцьох в краю и заграничу, публиковала материалы в радио, властных новинках, а тыж через славянску пресу США и Славянскый комитет в Лондонѣ. Од чехословацкой военской мисии в Москвѣ дознав ся о положѣню подкарпатцьох, котры утѣкли до СССР в роках 1939–1941 и перебывали в працовных лаграх, добивав ся их выпущѣня з арешту до новостворьованого чехословацкого армадного корпусу генерала Лудвика Свободы (1942).

## В ГУЛагу и по ньому
В конци року 1944 вернув ся до Подкарпатя и оселив ся у брата Федора в Лаловѣ и гледав собѣ роботу, але му нова совѣтска администрация тото препинала, не было му дозволене ани выѣхати з краю. Понукнув свои службы в организации взникаючой Ужгородской державной универзиты, але и на то влада зареаговала негативно. 

Наконець, еще универзита ани не зачала фунговати, коли в септембрѣ 1947 быв Павел Цибере заарештованый агентами НКВД и одвезеный до темницѣ Лефортово в Москвѣ. Быв обвиненый зо шпионажу, антисовѣтской агитации и членства в реакчных организациях. Выслухованый быв переважно по ночох, а выслухы были ориентованы на добытя информаций про тоты конштруованы процесы, котры готовили комунисты в Празѣ. 11. децембра 1948 быв засудженый на 25 рокы поправчых лагрох. Але го в Лефортовѣ держали еще далшы три рокы, аж в року 1952 достав ся до Дубравлагу (Дубравскый лагер Мордовии).

По смерти Сталина много раз писав до найвысшых инстанций о своем припадѣ и в року 1956 быв выслободженый  и вызнаный невинным.  Вернувши ся на Подкарпатя, жыв спочатку з трафунковых робот а пак му дали можность учити англицкый и французскый языкы и другы предметы по школах Мукачовского и Виноградовского районох. Хоть не мав педагогичный фах, але вдякы житьовым скушеностям и енциклопедичным знаням указав ся як майстерный педагог, и його ученикы досяговали высокы резултаты.

## Жерела и одказы
* **Михайло Алмашій**: Цібере Павло //Алмашій, Михайло. Русинська педагогічна енциклопедія. — Ужгород: Карпатська Вежа, 2005. — 304 с.  Сс.&nbsp;286–287.
* **Михайло Алмашій, Іван Поп**: Цібере Павло // Сс.&nbsp;795–796.
* **Довганич О. Д.**: Цібере Павло Петрович // С.&nbsp;356. 
* **М. Алмаший, И. Поп**: Цибере Павел //Поп, Иван. Энциклопедия Подкарпатской Руси. — Ужгород: Изд-во В.Падяка, 2001. — 431 с.   Сс.&nbsp;397–398.
* 
* 105 років од народжіня Павла Цібере - вебсторінка Академії русиньской културы
* http://orthodoxengland.org.uk/philos.htm
* https://www.rusyn.sk/pavel-cibere-pravnik-a-politik-rusinskeho-povodu/

## Референции

Катеґорія:Русиньскы політіци
Катеґорія:Русиньскы педаґоґы
Катеґорія:Дипломаты
Катеґорія:Новинаре